Gábor Iványi

Gábor Iványi (s. 3. lokakuuta 1951 Szolnok, Unkari) on unkarilainen metodistipappi, poliitikko ja ihmisoikeusaktivisti.
Elämä ja ura.
Gábor Iványin isä Tibor Iványi oli metodistipappi, äiti opettaja. Perhe muutti 1957 Nyíregyházaan, missä Gábor Iványi kävi koulunsa. Jo kouluaikoinaan, vuonna 1968, hän joutui vaikeuksiin ja vähäksi aikaa erotetuksi koulusta kirjoitettuaan aineen, jossa käsitteli uskonnollisia näkemyksiään. Kirjoitettuaan ylioppilaaksi vuonna 1970 hän aloitti opintonsa Budapestin vapaakirkollisessa korkeakoulussa. Sieltä hänet erotettiin vuonna 1974, kun hän oli kirkkopoliittisessa kiistassa puolustanut isänsä Tibor Iványin kannanottoja: tämä oli kritisoinut sekä valtiota että sille kuuliaista kirkkoa. Gábor Iványi vihittiin papiksi 1973 mutta joutui jatkamaan teologian opintojaan itseopiskelijana.
1970-luvulta lähtien Iványi pyöritti asunnossaan yksityistä teologista opintopiiriä, jossa vieraili useita tunnettuja toisinajattelijoita, yhteiskunnallisia keskustelijoita ja ihmisoikeusaktivisteja. Vuonna 1981 hän vuosikausien ponnistelujen jälkeen onnistui virallisesti rekisteröimään yhdessä isänsä kanssa perustamansa uskonnollisen yhteisön, Unkarin metodistikirkosta irronneen ”Unkarin evankelisen veljesyhteisön” "(Magyarországi Evangéliumi Testvérközösség," MET). Hän oli yhdessä useiden tuonaikaisten toisinajattelijoiden kanssa perustamassa samizdat-julkaisua "Beszélő" (’Puhuja’) ja julkaisi itse samizdat-lehteä "Nyitott ajtó" (’Avoin ovi’). Yhdessä Unkarin köyhien asemaa tutkivien sosiologien kanssa Iványi perusti 1979 ”Köyhien tukisäätiön” "(Szegényeket Támogató Alap, SZETA)." 
Poliittisen aktivismin yhteydessä Gábor Iványi tutustui tuolloiseen nuoreen liberaalipoliitikkoon Viktor Orbániin. Vielä vuonna 1996 hän kastoi Orbánin kaksi vanhinta lasta ja siunasi hänen (kymmenen vuotta varhemmin siviilimenoin solmitun) avioliittonsa. Orbánin noustua valtaan Iványista on kuitenkin vähitellen tullut yksi hänen politiikkansa ankarimpia arvostelijoita: Iványi on syyttänyt Orbánia vähäosaisten unohtamisesta ja toisinajattelevien sortamisesta ja väittänyt hänen järjestelmäänsä suorastaan fasistiseksi. 
Järjestelmänvaihdoksen jälkeen Iványi edusti vuosina 1990–1994 parlamentissa silloista liberaalipuoluetta Vapaiden demokraattien liittoa (SZDSZ). Vuodesta 1994 lähtien hän on johtanut teologista John Wesley -korkeakoulua.
Kiista valtion tuista.
Vuonna 2011 Iványin johtama MET joutui vaikeuksiin, kun kirkkolain muutos riisti siltä (samoin kuin lukuisilta muilta uskonnollisilta yhteisöiltä) virallisesti tunnustetun kirkon aseman ja sen myötä valtiontuen. Lainmuutoksesta valitettiin, ja lopulta vuonna 2013 Euroopan ihmisoikeustuomioistuin julisti Unkarin hallituksen menettelyn lainvastaiseksi ja määräsi sen palauttamaan MET:n statuksen ja maksamaan saamatta jääneet tuet. Tätä ei vielä vuoteen 2025 mennessä ollut tapahtunut, ja MET joutui suuriin talousongelmiin, joita vain osaksi lievittivät runsaat yksityisiltä kansalaisilta saadut tuet. Erityisesti tukien menetyksestä kärsivät MET:n pyörittämät kodittomien yömajat ja muut laajamittaiset köyhien tukitoiminnot.
Kiista viranomaisten kanssa johti helmikuussa 2022 yhteenottoon, kun Unkarin vero- ja tullihallituksen (NAV) virkailijat tulivat tekemään yllätysratsiaa MET:n päämajaan Budapestissa. Iványi vaati päästä itse mukaan toimistoon seuraamaan siellä suoritettua etsintää. Iványin tueksi paikalle saapui useita oppositiopoliitikkoja ja suuri tukijajoukko, ja viranomaisten mukaan väkijoukko alkoi työntää Iványia kohti toimiston oven eteen riviin asettuneita NAV:n virkailijoita yrittäen väkisin tunkeutua toimistoon. Tämän tönimisen johdosta nostettiin lopulta syyte: 6. marraskuuta 2025 Unkarin mediassa kerrottiin, että syyttäjä vaatii Iványille kahden vuoden ehdollista vankeustuomiota virkavallan väkivaltaiseen vastustamiseen yllyttämisestä. 11. marraskuuta 2025 Budapestissa suuri kansanjoukko kokoontui osoittamaan mieltään Iványin puolesta, mielenosoituksessa puhuivat useat tunnetut kulttuurihenkilöt ja oppositiopoliitikot sekä Budapestin ylipormestari Gergely Karácsony. Myös ihmisoikeusjärjestö "Human Rights Watch" on ottanut kantaa Iványin puolesta.